b'\n_START_ARTICLE_\nSantiago P\xc3\xa9rez\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSantiago P\xc3\xa9rez Fern\xc3\xa1ndez syntyi Vega de Peridiellon kyl\xc3\xa4ss\xc3\xa4, Asturian maakunnassa. Amat\xc3\xb6\xc3\xb6rin\xc3\xa4 h\xc3\xa4n kilpaili asturialaisessa Caja Rural -joukkueessa. Voitettuaan etapin Navarran ymp\xc3\xa4riajossa 2001 siirtyi h\xc3\xa4n portugalilaiseen Barbot-Torrie-joukkueeseen, jonka v\xc3\xa4reiss\xc3\xa4 h\xc3\xa4n voitti etapin saman vuoden Portugalin ymp\xc3\xa4riajossa. Seuraavana vuonna h\xc3\xa4n siirtyi espanjalaiseen, luokkaa kovempaa olevaan Comunitat Valenciana - Kelmeen. Tour de Romandiella P\xc3\xa9rez sijoittui kokonaiskilpailussa nelj\xc3\xa4nneksi, mutta Italian ymp\xc3\xa4riajossa h\xc3\xa4n kaatui 8. etapilla ja kallonmurtuma p\xc3\xa4\xc3\xa4tti koko kauden siihen._NEWLINE_Kaudeksi 2003 \xc3\x81lvaro Pino kiinnitti h\xc3\xa4net sveitsil\xc3\xa4iseen Phonakiin. Ensimm\xc3\xa4inen kausi oli rikkonainen, mutta vuonna 2004 h\xc3\xa4n l\xc3\xb6i l\xc3\xa4pi sijoittumalla toiseksi Espanjan ymp\xc3\xa4riajossa, h\xc3\xa4viten vain puoli minuuttia voittaja Roberto Herasille. 30. lokakuuta kansainv\xc3\xa4linen py\xc3\xb6r\xc3\xa4ilyliitto kuitenkin ilmoitti ett\xc3\xa4 P\xc3\xa9rezin 5. lokakuuta Sveitsiss\xc3\xa4 antamasta verin\xc3\xa4ytteest\xc3\xa4 on l\xc3\xb6ytynyt merkkej\xc3\xa4 veritankkauksesta. Phonak irtisanoi sopimuksen ja UCI antoi P\xc3\xa9rezille kahden vuoden kilpailukiellon. P\xc3\xa9rez kiisti syyllisyytens\xc3\xa4. K\xc3\xa4rsitty\xc3\xa4\xc3\xa4n kilpailukieltonsa h\xc3\xa4n on ajoi alemman tason ammattilaisjoukkueissa, ja lopetti uransa 2011.'